32004D0042
L 009/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 27 октомври 2003 година
относно сключването на Споразумение между Европейската общност и Руската федерация за изменение на Споразумението от 9 юли 2002 между Европейската общност за въглища и стомана и правителството на Руската федерация относно търговията с някои стоманени продукти
(2004/42/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, във връзка с член 300, параграф 2, първа алинея и член 300, параграф 3, първа алинея от него,
като взе предвид предложението на Комисията,
като има предвид, че:
(1)
Споразумението за сътрудничество и партньорство между Европейските общности и техните държави-членки, от една страна, и Руската федерация, от друга страна, (1) влезе в сила на 1 декември 1997 г.
(2)
Член 21 от Споразумението за сътрудничество и партньорство предвижда, че търговията с продукти на Европейската общност за въглища и стомана (наричана по-долу „ЕОВС“) се подчинява на дял III, с изключение на член 15 от него, както и на разпоредбите на споразумение.
(3)
На 9 юли 2002 г. ЕОВС и правителството на Руската федерация сключиха такова споразумение относно търговията с някои стоманени продукти (2), одобрено от името на ЕОВС с Решение 2002/603/ЕОВС на Комисията (3).
(4)
Срокът на действие на Договора за ЕОВС изтече на 23 юли 2002 г. Страните се договориха в съответствие с член 10, параграф 2 от Споразумението относно търговията с някои стоманени продукти, че то трябва да бъде продължено и че всички права и задължения на страните следва да се запазят след това изтичане на срока на валидност.
(5)
Страните започнаха консултации, както е предвидено в съгласувания протокол № 2 на гореупоменатото споразумение и заключиха, че продуктовият обхват на Споразумението трябва да се разшири, за да включат също и продуктови групи SA5 и SA6 със съответни количествени лимити,
РЕШИ:
Член 1
1. Споразумението между Европейската общност и правителсвото на Руската федерация, за изменение на Споразумението от 9 юли 2002 г. между ЕОВС и правителството на Руската федерация относно търговията с някои стоманени продукти се одобрява от името на Общността.
2. Текстът на споразумението е приложен към настоящото решение.
Член 2
Председателят на Съвета се упълномощава да определи лицата, които имат право да подпишат споразумението, посочено в член 1.
Съставено в Люксембург на 27 октомври 2003 година.